ועדת החוץ והביטחון, כנסת 23, פרוטוקול מספר 34, 2020-08-10 12:00

צבי האוזר: שלום לכולם, אני מתכבד לפתוח את ישיבת ועדת חוץ וביטחון בנושא הסמכת שירות הביטחון הכללי לסייע במאמץ הלאומי למניעת התפשטות נגיף הקורונה החדש וקידום השימוש בטכנולוגיה אזרחית לאיתור מי שהיה במגע קרוב עם חולים.

צבי האוזר: אותה חקיקה שהעברנו לפני כשלושה שבועות.

צבי האוזר: כדי לרענן את זיכרון חברי הכנסת, מה-1 ביולי אפשרנו למשרד הבריאות באותה הוראת שעה, בהתחלה כהסדר ביניים ולאחר מכן בחקיקה ראשית, להסתייע באיכוני השב"כ לצורך איתור אנשים שבאו במגע עם חולים מאומתים.

צבי האוזר: במסגרת החוק הסדרנו את כל נושא השקה והפעלה של יישומון אזרחי כמערכת הגנה משלימה שמיועדת לקטוע את שרשראות ההדבקה ולשטח את העקומה.

צבי האוזר: המבנה הרב שכבתי מבוסס על חקירה אפידמיולוגית, שהיא ההסדר המרכזי, לצדה יישומון אזרחי ולצדה פעולה או הסתייעות באיכוני שב"כ.

צבי האוזר: החוק מסדיר רעיון שאיכוני השב"כ הם האחרונים לעשות בו שימוש והראשון שיצא בהינתן שנשטח את העקומה ונוריד את מספר החולים.

צבי האוזר: ביקשתי את הדיון הזה כדיון דחוף בשים לב לשני ממצאים שעולים מהדו"ח שהוגש לוועדה בהתאם לחוק.

צבי האוזר: הנושא הראשון ובעיני הקריטי והמרכזי, הוא נושא שהעליתי כבר במהלך החקיקה לאחר שקיבלנו במסגרת הסדר הקבע את נתוני האיכונים של השבועיים הראשונים.

צבי האוזר: העליתי את השאלה בפני משרד הבריאות לבחון ולשקול קיצור התקופה שבה אדם שבא במגע עם חולה מאומת נכנס לבידוד, ביקשתי לשקול לקצר ביומיים את אותה תקופת בידוד.

צבי האוזר: הממצאים, העדויות, האמירות שהצטברו בפני הוועדה, הצטברו בפנינו יחד עם דברים שביקשתי מסביב, מעלים לגבי הפגיעה או הסיכון הרפואי בקיצור של יומיים מאותה תקופת בידוד, שהסיכון הרפואי קיים אך הוא מזערי ואילו הפגיעה בפרט, לא נשכח שאדם שנכנס לבידוד נשללות ממנו חירויות יסוד של חופש תנועה וחופש עיסוק, הפגיעה בפרט היא מהותית.

צבי האוזר: על הפגיעה הזו אנחנו אמורים להגן ולראות האם הפגיעה היא לא למעלה מן הנדרש והאם הפגיעה המשקית המצטברת גם משמעותית.

צבי האוזר: לסבר את אוזנינו עד כמה הפגיעה הזאת משמעותית אני נדרש למספרים כפי שהוצגו בפנינו בסוף השבוע האחרון בדו"ח מצטבר משרד הבריאות באשר למספר האנשים שנכנסו לבידוד בשל אותו מגע עם חולים מאומתים.

צבי האוזר: אני רוצה להציג בפניכם את המספרים כדי להבין על מה אנחנו מדברים.

צבי האוזר: אנחנו מדברים על פיל עצום שקיים בחדר, על הדבר הכי משמעותי נכון לרגע זה בנושא הקורונה, שנמצא בפתחה של הרשות המבצעת, נמצא בידיו של משרד הבריאות ובידו להחליט כיצד הוא מאזן בין האינטרס הרפואי שקיים, כמו שאמרתי שלמיטב ידיעתי הוא מזערי, לבין אינטרס משקי ואינטרס אישי של אנשים במשקי הבית.

צבי האוזר: מה-1 ביולי עד יום שישי האחרון אנחנו מדברים על 483,000 אנשים שנתבקשו להיכנס לבידוד בשל העובדה שבאו במגע עם חולים מאומתים.

צבי האוזר: מתוכם כ-281,000 אותרו באמצעות כלי השב"כ, 86,000 באמצעות חקירה אפידמיולוגית ו-116,000 כדיווח עצמאי.

צבי האוזר: זה במצטבר מה-1 ביולי, אז הותר לראשונה הסדר ביניים הסתייעות בכלי השב"כ לצורך איתור, מאז ביקשנו את הדיווח והדיווח מצטבר.

צבי האוזר: קרוב לחצי מיליון ישראלים נכנסו לבידוד.

צבי האוזר: אנחנו מבינים מה עומד בפנינו ומעריכים מה יהיה בחורף, גם על זה קיימנו דיונים.

צבי האוזר: אנחנו מבינים שההחלטה על 14 יום היא החלטה רפואית שמשקפת נוסחת ניהול סיכונים מסוימת.

צבי האוזר: אנחנו מבינים שאנשים עלולים לגלות תסמינים גם ביום ה-15 וה-16.

צבי האוזר: משרד הבריאות החליט לקטוע את זה ביום ה-14 בשים לב גם להמלצה של ארגון הבריאות העולמי.

צבי האוזר: ישראל היא המדינה היחידה לפי מיטב הבנתי שכדי לאתר אנשים שבאו במגע עם חולים מאומתים עושה סיוע בכלי השב"כ.

צבי האוזר: אם אני חוזר שוב למספרים, מתוך 480,000 אנשים שנכנסו לבידוד עד כה, 280,000 נכנסו בשל הסיוע של כלי השב"כ שאין ספק שאנחנו רואים שהכלי אפקטיבי, יעיל ונותן מענה.

צבי האוזר: הוא לא נותן מענה מלא, יש לא מעט בעיות, טפלנו גם בטענות של אנשים שאוכנו בטעות, יש מתוך המספר הזה כ-70,000 איש שערערו ושוחררו.

צבי האוזר: עדיין הכלי הזה הוא הכלי המרכזי, לכן שיקול הדעת שמדבר על 14 יום, שהוצב בשים לב להנחיות הבריאות הלאומי, לא שקלל, לפחות לא ביום הראשון שנקבע, את העובדה שכלי השב"כ ישמש ככלי מסייע ולא שקלל את המספרים המשמעותיים שהגענו אליהם עד היום, כחצי מיליון ישראלים.

צבי האוזר: בקשתי ממשרד הבריאות להתייחס לנושא ולהציג בפנינו נוסחה שמשקללת, היא לא פשוטה אבל זה גורלם של קברניטים, לאזן בין אינטרסים ציבוריים, לשקלל בין אותו אינטרס רפואי לצמצם את היקף ההדבקות, לבין אינטרס חברתי וכלכלי לצמצם את הפגיעה במשק הבית ובמשק הכללי.

צבי האוזר: לא הסתפקתי בדיון שהובטח לנו שהדברים יוצגו בפנינו וישנה עבודה שנעשית במשרד הבריאות.

צבי האוזר: העבודה הזו, מסקנותיה או עמדה כלשהי לא הוצגה בפני הוועדה עד היום.

צבי האוזר: פניתי למנכ"ל משרד הבריאות מר חזי לוי ב-21 ביולי בנושא הזה ואני רוצה לציין בצער שעד היום טרם קבלתי תשובה בנושא.

צבי האוזר: אני אציין שב-28 ביולי פניתי בנושא הזה גם לפרופ' רוני גמזו עם מינויו כפרויקטור הקורונה הלאומי וטרם קבלנו תשובה.

צבי האוזר: אני חוזר ואומר, בין שלל ההחלטות העומדות לפתחו של משרד הבריאות זאת ההחלטה שהוא יושב על המדוכה כבר זמן רב ויש לה השפעה המשמעותית והמידית על איכות חייהם של אזרחי ישראל בעידן המורכב הזה של הקורונה.

צבי האוזר: אני חושב שאנחנו צריכים לקבל את התשובה.

צבי האוזר: תשובה מנומקת של משרד הבריאות באשר לאורכה של תקופת הבידוד תייצב תשפר ותחזק את אימון הציבור במערכת, בידיעה שהמערכת לא עוצמת עין, חושבת על אזרחי מדינת ישראל בראייה כוללת, אך גם ערנית דואגת וחסה על רווחתם הכלכלית, רווחתם הפרטית וזכויות היסוד שלהם.

צבי האוזר: טרם קבלנו את אותו איזון אינטרסים עם אותה מסקנה.

צבי האוזר: שמענו שאתמול ממשלת ישראל קבלה החלטה למשרד הבריאות להמשיך ולהסתייע באיכוני השב"כ ל-21 יום נוספים, שזה חלק מאותה פרוצדורה שנקבעה בחוק.

צבי האוזר: הבקשה הזאת בסופו של יום צריכה לנחות על שולחננו.

צבי האוזר: נכון לרגע זה טרם קבלנו את הבקשה, אני מניח שזה יגיע.

צבי האוזר: אני אסכם בנושא הזה ואומר לסגן השר, אני שמח שאתה אתנו, במידה ותהיה בקשה כזו של הממשלה ולא תהיה התייחסות של הממשלה או של משרד הבריאות לסוגיה הזו של קיצור יומיים של תקופת הבידוד, שהלכה למעשה זה סדר גודל של כרבע מתקופת הבידוד הממוצעת שאזרחים נכנסים לבידוד, אני אמליץ לחברי לא לאשר את השימוש בכלי השב"כ עד שתוצאות העבודה האלה יוצגו בפנינו.

צבי האוזר: כמו שאמרתי, אני משוכנע שצריך לעשות את הקיצור.

צבי האוזר: אנחנו לא הגורם המקצועי העליון, אנחנו בלב פתוח ובנפש חפצה נשמע את העמדה בהינתן שתתגבש ותהיה, נשקול, לוועדה יש את שיקול הדעת.

צבי האוזר: אני ממליץ מראש שכל עוד לא יגיע לידי גמר החלטה, אנחנו נאלץ לא להמשיך ולאשר את איכוני השב"כ כי נדמה לי שגודלה של הפגיעה, היקף האנשים שקשורים אליה, לא מאפשרים למשרד הבריאות לישון על הנושא הזה יותר ממה שהוא ישן עד עכשיו.

צבי האוזר: לכן בקשתי שהדברים יילקחו בתשומת לב.

צבי האוזר: הפנייה מפורטת במכתב למנכ"ל המשרד, לפרויקטור הלאומי ואנחנו נמתין ונחכה.

צבי האוזר: במידה ולא תגיע תשובה, נידרש לעניין ואמליץ לעשות שימוש בסמכותנו.

אלעזר שטרן: כדי לחדד, מחר פג התוקף.

צבי האוזר: הוועדה, אחרי שישבה על החוק וכפי שהיא קבעה אומרת שהממשלה, הרשות המבצעת, שבידיה כל הנתונים, צריכה מידי 21 יום להידרש לנושא ולבחון האם לאפשר למשרד הבריאות להמשיך ולהסתייע באיכוני שב"כ.

צבי האוזר: החלטה כזאת צריכה להגיע לאישור הוועדה.

צבי האוזר: הוועדה יצרה לעצמה מרווח נשימה שאומר שהיא מחויבת לדון במקסימום כל 42 יום, פעם כן פעם לא על פי בקשת הממשלה, והיא גם יכולה להפעיל את שיקול הדעת ולהחליט שהיא דנה בסמוך לבקשה של הממשלה.

צבי האוזר: יש לנו את מרחב הגמישות.

צבי האוזר: ככלל, אם מהלך הדברים מתנהל על פי המידע כפי שמוצג בפנינו, אנחנו מקבלים דו"ח שבועי בנושא.

צבי האוזר: אם אין צורך להתכנס בדחיפות, נפעל על פי סדר היום במסגרת החוק כפי שנקבע.

צבי האוזר: בקשתי את הדיון הזה כדיון דחוף משני היבטים: אחד, העבודה שטרם התקבלה החלטה, טרם נענינו לבקשה לקצר את תקופת הבידוד באותם יומיים שהם 25%.

צבי האוזר: דבר שני, בדיווח האחרון קבלנו דיווח ממשרד הבריאות באשר לקמפיין ולהטמעת היישומון שהוא שכבה נוספת במערך ההגנה.

צבי האוזר: יש יגידו שככל שהוא ייתפס הוא יהווה חלופה לאיכוני השב"כ וזו הכוונה.

צבי האוזר: על פי הדיווח שקבלנו הטמעה של הנושא נבלמה.

צבי האוזר: הקמפיין של משרד הבריאות נבלם.

צבי האוזר: ביישומון מגן 2 שהושק התגלו בעיות, חלקן היו ידועות לפני כן, חלקן עלו כאן, נאמרו דברים ובעיות שטופלו וניתנו להם פתרונות.

צבי האוזר: על פי הדו"ח של משרד הבריאות כפי שגם נשמע בעל פה הנושא הזה לא צולח ולכן ביקשתי גם שהוועדה תשמע את הדיווח בעל פה, מעבר לדיווח בכתב, נבין איפה הבעיה ומה כוונת משרד הבריאות לעשות עם מגן 2 לאור חוסר ההצלחה של ההשקה האפליקציה.

אלעזר שטרן: עוד לא הבנתי האם יש קשר בין ההארכה לבין זה שתקבל או שלא תקבל תשובה לגבי קיצור הימים?

אלעזר שטרן: חשבתי שאתה מחבר בין הדברים.

צבי האוזר: מחבר בין הדברים.

צבי האוזר: נכון לרגע זה, הדיון אינו בבקשה הפורמלית.

יואב קיש: אין בקשה פורמלית, אבל הדיון כן נוגע במהות הדבר הזה.

צבי האוזר: אני מסכים אתך, נכון לרגע זה לא מונחת בפנינו בקשה להאריך.

צבי האוזר: אפשר להבין מהקשרם של הדברים ומהישיבה שהתקיימה אתמול בוועדת השרים, שהממשלה תשלים את אותו הליך כפי שמופיע בחוק ותניח בפני הוועדה את הבקשה ונצטרך להתייחס לאותה בקשה בטווח של 21 יום הבאים.

אלעזר שטרן: אז עכשיו זה קומזיץ, למה התכנסנו?

אלעזר שטרן: אנחנו לא צריכים להחליט על כלום?

יואב קיש: מה הקשר לקומזיץ?

יואב קיש: מה עניין שמיטה להר סיני?

צבי האוזר: חבר הכנסת שטרן, אני יודע שאתה שמח להשתתף בישיבות.

צבי האוזר: ביקשתי לקיים את הדיון בדחיפות כדי להניף דגל אדום ולהזהיר את משרד הבריאות לגבי גורלם של חצי מיליון ישראלים שנכנסו לבידוד.

צבי האוזר: האם סביר שהם ישבו יומיים מעבר לנדרש.

צבי האוזר: בנקודה הזו למיטב הכרתי והתרשמותי, אני מוכן להשתכנע אחרת.

צבי האוזר: המשרד מסרב עד רגע זה להציג עמדה בשאלה המהותית הזו.

יואב קיש: זה לא מדויק.

יואב קיש: אני פה כדי לדבר, אז אל תגיד שהמשרד מסרב להציג עמדה, זה לא נכון.

יואב קיש: הקשבתי בשקט עד עכשיו, או שאלך או שיתנו לי לענות.

צבי האוזר: אני מתנצל שאמרתי "מסרב".

צבי האוזר: עד לרגע זה, למרות בקשות חוזרות ונשנות בעל פה במהלך הדיון ובכתב, טרם התקבלה תשובה, לכן אני מסכם ואומר שאני אמליץ לחברים במהלך הימים הקרובים, אם תגיע בקשה וכנראה שתגיע, להתנות את האישור בקבלה.

צבי האוזר: או אולי אפילו לשים סימן שאלה על כל הנושא.

צבי האוזר: בבקשה אדוני סגן השר.

אלעזר שטרן: כשאתה מדבר על המספרים הגדולים האלה של הבידוד, לדעתי אתה מסמן בעיה נכונה.

אלעזר שטרן: צריך להוסיף לזה את החקירות האפידמיולוגיות, מכיוון שה"אין חקירות" זה מרכיב גדול בכמה אנשים בתוך הבידוד כמעט באופן אוטומטי.

צבי האוזר: לדעתי ה"אין חקירות" אומרות שאין אנשים בבידוד.

צבי האוזר: סגן השר קיש, ברוך הבא לוועדה, הבמה שלך.

יואב קיש: אני שמח להיות פה.

יואב קיש: ועדת חוץ וביטחון היא ועדה שברמה האישית מאוד יקרה ללבי והייתי שותף פעיל בה במשך שנים רבות.

יואב קיש: אני רוצה להוסיף התנצלות.

יואב קיש: לא הכרתי את הפניות שלך במכתבים שהצגת.

יואב קיש: אין ספק שזה לא ראוי והיה צריך לחזור בתשובה.

יואב קיש: אני חושב שפרופסור גמזו לא הכתובת בעניין הזה, אבל בוודאי המנכ"ל חזי לוי, מן הראוי היה שישיב ואני אבדוק מדוע זה לא קרה.

צבי האוזר: אני מתנצל, כיתבתי רק את שר הבריאות ולא את הסגן.

צבי האוזר: אתה צודק.

יואב קיש: אני מתנצל שזה לא קרה ואנחנו נבדוק למה, כי תשובה הייתה צריכה לחזור, בוודאי מהמנכ"ל, אני אבדוק את זה אתו.

יואב קיש: לגבי הנושאים של הדיון ונושא הממשלה, העברנו את זה בוועדת שרים, לא הייתה עוד ישיבת ממשלה מאז ולכן לא היה דיון והחלטה בממשלה והחוק דורש החלטת ממשלה.

יואב קיש: אנחנו פועלים לעשות את זה בהקדם.

יואב קיש: כפי שהבנתי, מחר זה יכול להיות היום האחרון שיתאפשר להניח פה עמדת ממשלה.

יואב קיש: אז, אם הבנתי נכון את הנושא המשפטי, במידה ואתם לא דנים זה בתוקף וברגע שאתם דנים יש החלטה אם ממשיכים או לא ל-21 יום הבאים.

יואב קיש: אז אני אדאג שעד מחר ננסה לייצר דיון בממשלה על זה כדי שנוכל להמשיך להשתמש בכלי.

יואב קיש: בשורה התחתונה של משרד הבריאות הכלי בעינינו הוא מאוד חשוב, מאוד משמעותי ואחד הגורמים המרכזיים למהלכים שלנו לנסות לבלום ולהתמודד מול הנגיף.

יואב קיש: היום אנחנו בנקודה מאוד קריטית.

יואב קיש: עמדתי האישית היא שחלק מהעלייה של הגל השני נבעה מזה שהחליטו להפסיק להשתמש בכלי והיינו הרבה פחות אפקטיביים בקטיעת שרשראות הדבקה באותה תקופה.

יואב קיש: הערה לך אדוני היושב-ראש ולחברי הוועדה, האמירה שיש לנו 200 ואפשר לרדת ולא להשתמש, אני לא בטוח שהיא נכונה וצריך יהיה לשקול את זה היטב כי בסופו של דבר, מהנתונים שאני רואה, בוודאי במספרים האלה, האפקטיביות של הכלי היא עצומה.

יואב קיש: לגבי נושא ימי הבידוד, אני מודה שאני ממש רחוק מהגישה שאתה מנסה לנקוט פה בוועדה.

יואב קיש: קודם כל לא הייתי אומר בקשה לקצר, אלא בקשה לתת תשובה, התייחסות לנושא הקיצור.

יואב קיש: הרי אתה לא מפעיל את שיקול הדעת הרפואי אם נכון או לא נכון לקצר.

יואב קיש: אתה לא מבקש לקצר, אתה מבקש שנשקול את נושא הקיצור?

צבי האוזר: ואני רוצה להבין את שיקול הדעת, שיקול דעת שמערב את ההערכה הבריאותית והפגיעה הכלכלית, שזו בסוף החלטה של קברניטים.

יואב קיש: אני מבקש שתיתן לי לסיים את דברי, כי גם כשאמרת את דבריך היו לי הרבה הסגות אני מנסה לומר אותם עכשיו ואני מקווה שאני אצליח.

צבי האוזר: אני מתנצל.

יואב קיש: אני חוזר על דברי, הבקשה מאתנו להבנתי היא להביא ניתוח מסודר שבו שקלנו את הקיצור או אי קיצור של ימי הבידוד.

יואב קיש: לא בקשה לקצר.

יואב קיש: בקשה לקצר זו נקיטת עמדה ספציפית שלדעתי אין לך כרגע את הכלים עד שלא תקבל מאתנו את הניתוח שאנחנו עשינו.

יואב קיש: לכן אני מפריד בין הנושאים, אני יכול גם להקצין ולהגיד שלא נאשר את חוק האיכון עד שלא תפתרו את ימי הבידוד של הרופאים מול האוצר.

יואב קיש: מה זה קשור?

יואב קיש: אני מסכים שיש פה קשר יותר ישיר בנזק הכלכלי של הבידוד שנעשה ואני אתך שם.

צבי האוזר: זאת האחריות שלנו.

יואב קיש: לא רק שלך, גם שלי.

צבי האוזר: גם.

יואב קיש: של כולנו.

יואב קיש: אתה לא אחראי לזה יותר ממני.

צבי האוזר: ולא פחות.

יואב קיש: נכון.

אורנה ברביבאי: זה ויכוח של בנים.

אורנה ברביבאי: אני אחראי ואתה אחראי.

יואב קיש: את מוזמנת להצטרף לוויכוח ואז לא נהיה בנים בלבד.

יואב קיש: נשמח אם תשתתפי אתנו.

צבי האוזר: אני תוהה אם הייתה הערה שזה ויכוח של בנות, כיצד הייתה התגובה.

אורנה ברביבאי: אין ויכוחים כאלה לבנות.

אורנה ברביבאי: אנחנו עסוקות במהות בדרך כלל.

יואב קיש: נחזור לנושא.

יואב קיש: אני אומר שוב, אלו שתי שאלות נפרדות.

יואב קיש: לגבי השאלה של הכלי אמרתי את דעתי ואני אתן את המספרים שתומכים בדעה שלי.

יואב קיש: לגבי נושא הבידוד אני יכול לומר לך שאם אפשר יהיה לקצר נקצר, אני בוודאי דוחף לזה גם במשרד ואני פה כדי לומר לך מה עשו במשרד בנושא הזה ואיפה אנחנו עומדים כרגע ומה תהיה ההחלטה כשתילקח ונאי מקווה שתילקח בימים הקרובים.

יואב קיש: אני שם את זה בצורה הכי ברורה שאין בין זה לבין אישור השימוש בכלי שום קשר מבחינתנו.

צבי האוזר: כמה זמן עם ישראל עוד יצטרך לחכות להחלטה הזאת?

צבי האוזר: מדוע אתם מתעכבים?

צבי האוזר: מה יש לך לעשות היום אחר הצהריים, היום בלילה, מחר בבוקר, כדי שחצי מיליון איש לא ישבו זמן מיותר בבידוד אם אתם בסוף תקבלו את ההחלטה לקצר?

צבי האוזר: הרי על כל יום שאנחנו מתעכבים עשרות אלפי אנשים יושבים בבידוד.

יואב קיש: ויש 2,000 איש חולים כל יום שבסוף יביאו לזה שיהיו מעל 600 חולים קשים ונסגור את כל המשק, אתה לא מבין את זה?

יואב קיש: מה הקשר?

צבי האוזר: אתם חודש וחצי על המדוכה הזאת.

צבי האוזר: אי אפשר עוד להמתין.

יואב קיש: אם אתה לא רוצה להקשיב, תעשה מה שאתה רוצה.

צבי האוזר: אני רוצה להקשיב.

יואב קיש: אז תקשיב ותשמע מה עושים.

יואב קיש: הכי קל זה להיות פופוליסט.

יואב קיש: אני גם יכול להגיד למה לא נתתם לנו את הכלי כשהיינו צריכים?

יואב קיש: לא ניכנס לזה.

צבי האוזר: נתנו לך את הכלי מיד כשרציתם.

צבי האוזר: אגב, אתם אמרתם, אולי נחסוך דיון בכנסת, נדחה את זה בשבוע.

יואב קיש: איזה נחסוך, אתה אמרת לי שאתה רוצה רק מעל 200.

יואב קיש: טעות.

יואב קיש: זה כלי אפקטיבי, זה כלי טוב, הוא משלים לנו בצורה משמעותית את החקירות האפידמיולוגיות.

יואב קיש: אתה נלחם במגיפה, או שאתה מנצח או שאתה משחק במשחקי ילדים.

יואב קיש: לגבי הבידוד, שאלת מה עושים.

יואב קיש: במשרד הבריאות יש צוות שנקרא צט"מ – צוות טיפול מגיפות.

יואב קיש: צוות מקצועי, לא צוות פנימי שלנו, הוא מורכב גם מרופאים מהמערכת, צוות שחשוף ומכיר את כל ההנחיות העולמיות, את ה-CDP האמריקאי.

יואב קיש: שתדע, אולי רק מדינה אחת בכל העולם הקטינה את תקופת הבידוד מ-14 יום.

צבי האוזר: האם נשקל השיקול הכלכלי?

יואב קיש: אני אומר בצורה הכי ברורה.

יואב קיש: יש פה מהלך תקדימי עולמי, אף אחד שלא יציין את זה אחרת.

יואב קיש: ההנחיות הבסיסיות בכל העולם ובארגונים הבריאותיים בכל העולם מדברות 14 יום.

יואב קיש: הצוות הזה שוקל את זה.

יואב קיש: אם הוא היה מתנהל לפי הפופוליזם שאני שומע פה, סליחה על הביטוי, אז הוא היה אומר לי כבר לא והייתי בא לך עם דו"ח שאומר לא ובא לציון גואל.

יואב קיש: נכון?

יואב קיש: אתה מרוצה?

יואב קיש: קבלת דו"ח ואמרו לך לא.

יואב קיש: למה?

יואב קיש: כי באף מקום בעולם לא עושים את זה.

יואב קיש: אז תפסיק להיות פופוליסט על הגב שלנו.

צבי האוזר: אחרי שהצט"מ ימליץ תשבו על זה ותאזנו בין המלצת הצט"מ, נוסחת ניהול הסיכונים של הצט"מ מול הפגיעה הכלכלית.

צבי האוזר: השיקול איננו רק בריאותי.

צבי האוזר: הוא גם בריאותי אבל אינו רק.

צבי האוזר: הצט"מ יכול להגיש את המלצתו ואז תשבו קבינט הקורונה ותאזנו בין הדברים.

יואב קיש: יש בדיקות מהירות מקוריאה בואו ניקח אותם.

יואב קיש: עזוב, זה לא רציני, זה פופוליזם.

צבי האוזר: זה לא פופוליזם, מדובר בשלילת חירות האדם.

יואב קיש: זה הכי פופוליזם שיש.

צבי האוזר: 800,000 ימי עבודה זה לא פופוליזם.

יואב קיש: ומה סגר יעשה לשוק העבודה?

יואב קיש: אתה יודע לכמת את זה?

יואב קיש: בגלל הפופוליזם שלך נלך לסגר.

יואב קיש: זה מה שאתה רוצה?

יואב קיש: לא להשתמש בכלי?

צבי האוזר: זה חוסר רצינות.

צבי האוזר: אני בעד שתשתמש בכלי.

יואב קיש: אתה תולה את שימוש הכלי בזה?

יואב קיש: תבטל את הכלי, נלך לסגר ואז הצלחנו.

צבי האוזר: אתם תקבלו את ההחלטה במהירות המידית בשים לב לאינטרס הציבורי הכולל.

צבי האוזר: לצד האינטרס הבריאותי אתם תאזנו עם האינטרס הכלכלי ואז תבואו לכאן עם מסקנה.

צבי האוזר: אז נראה את ההליך הנכון ואז נברך על המוגמר.

צבי האוזר: אם תשכנעו אותנו, אנחנו לא נעשה שום דבר שמנוגד לאותה חוות דעת מקצועית ולאותה הסתכלות כוללת, אבל אתם לא עושים את זה, לא בצט"מ ולא בקבינט הקורונה.

אלעזר שטרן: אנחנו אנשי האופוזיציה מסתכלים ונהנים.

אורנה ברביבאי: אנחנו לא נחוצים, אתם מסתדרים יפה.

יאיר גולן: לי לא כל כך ברור מה האירוע שאנחנו שותפים לו.

יואב קיש: אני אגיד בצורה ברורה, הכי קל למשרד הבריאות לשחרר הנחיה שרוצים 12 יום לבידוד, בצורה לא מוסמכת ולא רצינית כמו שאולי אתה רוצה ואז נגיע לסגר.

צבי האוזר: אני מבקש דיון תוך חודש וחצי, חצי מיליון ישראלים ממתינים.

אורנה ברביבאי: תענה עניינית, למה כן ולמה לא?

יואב קיש: אם הוא לא היה מפריע לי הייתי עונה מה שאני רוצה.

יואב קיש: אבל הוא זורק לי דברים ואני מגיב עליהם.

יואב קיש: ברמה העניינית, אני אומר שוב, בשום מקום בעולם לא קצרו, אולי רק מדינה אחת, גם שם תחת כל מיני סייגים.

יואב קיש: אז בואו נהיה תקדימיים בלי לבדוק, רק בגלל שמבקשים בוועדה.

צבי האוזר: 280,000 תושבים, 6% מהאוכלוסייה נכנסה לבידוד, אין דבר כזה.

יואב קיש: אתה יודע שאתה בתחלואה הכי גבוה בעולם פר קפיטה?

יואב קיש: על מה אתה מדבר?

יואב קיש: אתה לא מכיר נתונים, אתה ממציא המצאות, מתנהל בפופוליזם וככה זה נראה.

צבי האוזר: - - -

אורנה ברביבאי: תן לו לענות, בוא נבין מה אתה אומר בנתונים, חוץ מזה שזה לא במקומות אחרים בעולם.

יואב קיש: מדינת ישראל היא באחוז תחלואה הכי גבוה בעולם, לכן יש הכי הרבה חולים פר קפיטה והכי הרבה מבודדים פר קפיטה.

יואב קיש: דבר נוסף, על כל חולה יש בערך בין 10 ל-15 מגעים שמגיעים להיות מבודדים.

יואב קיש: אלה המספרים.

יואב קיש: אם היינו מאה חולים ביום, היה 1/20 מהמספרים.

יואב קיש: זו תוצאה של המספרים, לשם הגענו.

יואב קיש: מספיק עם הפופוליזם הזה.

יואב קיש: איכון השב"כ בחודש יולי מצא 6,615 חולים שלא מצאנו אותם.

יואב קיש: מתוך סדר גודל באותו חודש של כ-20,000 חולים שנמצאו בחקירות ובמגן, מתוכם 30% בלעדיות לשב"כ.

צבי האוזר: לדעתי המספרים לא מדויקים השב"כ מצא 14,000 מתוך 40,000.

יואב קיש: אני מדבר על חודש יולי.

יואב קיש: אני אומר את הנתונים ואתה יכול לאמת אותם.

יואב קיש: השב"כ מצא, מלבד ה-6,600 האלה עוד כ-5,500 שהם דואליים, עלו גם בחקירות האפידמיולוגיות.

צבי האוזר: אני מנסה לעזור לך, השב"כ מצא יותר.

צבי האוזר: אני מדבר מתוך 42,000, נכון לחמשת השבועות הראשונים.

יואב קיש: אני לא מדבר על כל חמשת השבועות, דברתי על חודש יולי.

צבי האוזר: יש דו"ח שמשרד הבריאות חתום עליו, שיצא ב-6 באוגוסט וסוקר בין ה-1 ביולי ל-6 באוגוסט את מספר החולים שאובחנו על בסיס הסיוע בלבד.

יואב קיש: אני אסביר לך למה הסתכלתי חודשית, כי יש פה פערים, בסעיפים לפני כן יש נושא של זנבות מחודש לחודש, אני מעדיף להסתכל על חודש.

יואב קיש: אפשר להסתכל גם על המספרים האלה, כי מהותית זה לא ישתנה, עדיין זה יהיה באותם אחוזים.

יואב קיש: המספר 30% שנמצאו בלעדית הוא מספר חשוב.

יואב קיש: המספר הנוסף הם אלה שדואליים, כ-5,500 שנמצאו גם בשב"כ וגם בחקירות.

יואב קיש: יש כ-6,000 מגעים שעלו רק בחקירות האפידמיולוגיות אבל השב"כ לא נכנס לאיתור בני משפחה ורוב רובם שלאותם 6,000 הגיעו מחקירות בני משפחה.

יואב קיש: לכן השב"כ הוא כלי מאוד אפקטיבי.

יואב קיש: משלים בצורה מאוד משמעותית.

יואב קיש: עדיין אנחנו לא במקומות שהיינו רוצים להיות, בוודאי בנושא החקירות האפידמיולוגיות אבל בנקודת הזמן הנוכחית, שמתבצע מאמץ מקביל של בניית כוח במפקדת פיקוד העורף שמטפלת בנשוא החקירות האפידמיולוגיות והעברת מקל והשילוב שלנו והמספרים הגדולים של הנדבקים היומיומיים, ברור שחייב.

יואב קיש: אתם רוצים לבטל את זה כי לא אמרו לכם ככה, כי הרופאים לא מקבלים?

יואב קיש: תעשו מה שאתם רוצים, מה הקשר בכלל?

יואב קיש: לגבי ה-12 וה-14 יום.

יואב קיש: אנחנו עושים עבודה מקצועית.

יואב קיש: היא חייבת להיות מקצועית והיא חייבת להיות זהירה מכמה סיבות: אין תקדים, אנחנו עובדים לפי משהו שנוצר פה ולא נעשה דבר כזה בלי שנעשה אותו בצורה מקצועית.

יואב קיש: כל העולם מתנהל בצורה מסוימת.

יואב קיש: אנחנו אומרים, לאור זה שיש כלי שב"כ שעוזר לנו, נראה אם אפשר לזוז עם זה.

צבי האוזר: 280,000 מתוך ה-480,000 מאותרים על ידי כלי שב"כ.

צבי האוזר: אין בשום מקום אחר בעולם כלי מהסוג הזה.

צבי האוזר: היקף האנשים שנכנסים לבידוד לפי הנתונים שאתם הצגתם, 280,000 מתוך 480,000 אותרו על ידי השב"כ, זה אירוע ייחודי לישראל.

צבי האוזר: לכן שיקול הדעת צריך להיות לצד הצט"מ, שכבודו במקומו מונח וצריך לתת לו מקום מקצועי.

יואב קיש: עוד לא סיימתי.

יואב קיש: אתה כל כך נעול בעמדה שלך שאתה לא מקשיב.

יואב קיש: הדיון מיותר.

יואב קיש: תחליט מה שאתה רוצה וזהו.

יואב קיש: בשביל מה אני צריך לספר לך, אתה יודע הכול.

אורנה ברביבאי: מה מבחינה רפואית?

אורנה ברביבאי: יש התייחסות ל-12?

יואב קיש: הצט"מ לא מחליט לבד.

יואב קיש: הוא נותן חוות דעת מקצועית ומי שמחליט אלה האנשים בבריאות הציבור, שרון שהחליפה את סיגל סדצקי והצוות שלה.

יואב קיש: הם דנים בנושא הרבה.

יואב קיש: אתה יכול לשמוע מאודי כמה דיונים הם עשו בימים האחרונים.

יואב קיש: אני שם את הכעסים והצעקות שהיו פה בצד ואומר לך שיש כוונה ואנחנו רוצים, אם אפשר, להוריד את הימים האלה.

יואב קיש: זה לא שאתה רוצה ואנחנו נגד.

יואב קיש: אני לוחץ שיהיה הכי מהר.

יואב קיש: אבל לבוא ולהתלות את זה בדבר אחר, אין קשר.

צבי האוזר: רק את זה ביקשתי.

צבי האוזר: אחרת לא מתקדמים.

צבי האוזר: אני מניח שתקבלו החלטה בגלל ההתליה.

יואב קיש: ממש לא.

צבי האוזר: אז תוכל לתת לנו לוחות זמנים?

יואב קיש: אני אגיד לך יותר מזה, גם בוועדת שרים, שר המודיעין אלי כהן היה בדעתך ואמרתי לו אותו דבר.

יואב קיש: תעשה מה שאתה רוצה, אתה רוצה להמליץ שלא.

יואב קיש: אני חושב שהחלטת ועדת השרים אמרה בצורה ברורה שהדברים האלה לא קשורים.

יואב קיש: כן, כמו שאמרת, מבקשים ממשרד הבריאות להציג את הניתוח והעבודה הכי מהר שאפשר, אני מקבל את זה, זו דרישה לגיטימית.

צבי האוזר: מה זה הכי מהר?

צבי האוזר: האם אתה מוכן לתת לנו לוחות זמנים לנושא?

יואב קיש: אני מוכן להעלות לפה את ראש צוות הצט"מ, ד"ר בועז לב יחד עם שרון, ואודי קלינר, שיגידו לוחות זמנים.

יואב קיש: אני מוכן, אחרי שאבדוק אתם, לתת תשובה מחר מתי הם נותנים תשובה לעניין הזה.

יואב קיש: רק שתבין, זו לא בקשה לקיצור, זה בקשה לשקול את מתווה הקיצור ולתת את ההיערכות.

צבי האוזר: בקשה להתייחס לדרישת הוועדה, שניתנה לפני למעלה מחודש וגובתה בשני מכתבים, לתת תשובה.

יואב קיש: אני מקבל את ההערה לגבי המכתב למנכ"ל.

יואב קיש: היה צריך לקבל על זה תשובה.

אלעזר שטרן: יש היגיון בחיבור של שני הדברים האלה.

יואב קיש: ההיגיון נמצא כי אתה מבודד ויש מחיר לשחרור לבידוד והבידוד של השב"כ, את זה נאי מבין.

יואב קיש: אבל אין שום היגיון לקשור כלי שאתה צריך להחליט אם הוא אפקטיבי או לא, להחלטה הזאת.

יואב קיש: דרך אגב, ההחלטה גם שמשפיעה על החקירות האפידמיולוגיות.

יואב קיש: אז למה אתה אומר רק לשב"כ?

יואב קיש: לכן אני אומר שזה לא קשור.

יואב קיש: יותר מזה, אם הייתה המלצה במי מהארגונים העולמיים הרציניים לקצר ל-12, היה לנו הרבה יותר קל, אבל אין באף אחת.

יואב קיש: אבל אנחנו לוקחים את זה על הגב שלנו ורוצים לדעת שאנחנו במקום בטוח.

אוריאל בוסו: אין כאן קואליציה אופוזיציה, מישהו בעד או מישהו נגד.

אוריאל בוסו: צריך לומר בפה מלא, כשהגיע נושא איכוני השב"כ, למרות הביקורת הנוראית שהייתה מבית ומחוץ בנושא הזה, היושב-ראש אמר, אם אני צריך לתרום את חלקי למלחמה ולעצירת שרשרת ההדבקה, הוא עשה את זה וניהל דיונים כאן שעות על גבי שעות.

אוריאל בוסו: במקביל, - - - שהוא יכול להגיד 12 יום ומתברר שאתה לא חולק עליו - - -

יואב קיש: מה זה לא חולק?

יואב קיש: אני מחכה לחוות הדעת המקצועית.

אוריאל בוסו: הנקודה היחידה, כמו שהוא אמר והסכמת עם זה, צריך להיכנס בפקידים, במקביל למה שאתם עושים - - -

יואב קיש: אני מקבל את ההערה ואת בקשת היושב-ראש, אני אקיים את השאילות הפנימיות אצלנו ומחר אתן תשובה מתי ההליך הזה יסתיים.

צבי האוזר: אני רק רוצה לתקן דבר אחד, אתם לא תתנו לנו תשובה, זה מה שניסיתי להסביר.

צבי האוזר: בכל רגע נתון, יש סדר גודל של כ-50,000 אנשים בבידוד.

צבי האוזר: התשובה מחויבת אליהם, לא אלינו.

יואב קיש: ה-14 יום, זה מה שצריך.

צבי האוזר: ה-14 יום זה מה שצריך, צריך להגיע למסקנה אחרי ששקללת את המלצת הצט"מ, שכפי שאמרת לנו טרם גובשה, יחד עם היקף הפגיעה המצטבר, כאשר הנתונים צריכים להיות אל מול עיניהם של מקבלי ההחלטות.

צבי האוזר: כחצי מיליון אנשים שנכנסו לבידוד אינם זהים ל-5,000 איש שנכנסו לבידוד.

צבי האוזר: לכן, עם כל מה שניסיתי להבין, אם אתה אומר כאן שאחרי שראיתם שיש חצי מיליון והבנתם - - -

יואב קיש: יש 80,000 נדבקים, חצי מיליון זה מספר סביר.

צבי האוזר: אני מסכים אתך, לא התלוננתי על החצי מיליון, רק אמרתי בהינתן שהיקף האנשים שנמצאים חולים מתוך המבודדים הוא 7%-8%.

צבי האוזר: ככל שהמספר האבסולוטי גדל יש מאות ומאות אלפים שיושבים בבידוד הגם שהם לא חולים.

צבי האוזר: לכן שיקול הדעת של הממשלה צריך להיות כזה שאנחנו מסתכלים על היקף הישראלים שנכנסים לבידוד, אנחנו מבינים את נוסחת ניהול הסיכונים הרפואית ואנחנו משקללים ביניהם.

צבי האוזר: הדבר הזה מתעכב.

צבי האוזר: כל יום שהוא מתעכב, הוא מתעכב ביחד ל-50,000 איש שיושבים באותו יום בבידוד, הוא לא לוועדה.

צבי האוזר: הוועדה תשתמש בכלים שלה כדי לוודא שאתם מקבלים את ההחלטה בזמן המהיר, האפשרי.

צבי האוזר: הערכתי שאתם סוחבים רגלים ולא קבלתם את ההחלטה.

צבי האוזר: יכולתם לקבל את ההחלטה עוד לפני כן.

צבי האוזר: כמו שאמרתי, הייתי שמח לשמוע כמה דיונים התקבלו במשך כמה שעות מהפניה שלי הכתובה למנכ"ל משרד הבריאות ב-21, אולי צוות הצט"מ יגיד לנו.

צבי האוזר: אנחנו רוצים לדעת כמה דיונים נעשו ומדוע לא דנים כל יום בנושא?

צבי האוזר: אחרי שתהיה את אותה המלצה רפואית, תשקללו.

צבי האוזר: נכון לעכשיו אפילו לא שקללתם את הפגיעה הכלכלית עם הפגיעה הרפואית כי הצט"מ לא שוקל את השיקול הכלכלי.

צבי האוזר: הצט"מ שוקל את השיקול הכלכלי?

יואב קיש: לא.

יואב קיש: אבל בבריאות הציבור כן שוקלים.

צבי האוזר: אבל הצט"מ, כשהוא שוקל את פוטנציאל הפגיעה הבריאותית טרם נתן את עמדתו ואתם עדיין אפילו לא קבלתם את זה ואתם עוד לא שקללתם, גם אם הצט"מ המליץ שלילי, הרי יכול להיות שאתם בסוף - - -

יואב קיש: מה שאתה אומר זה לא נכון.

צבי האוזר: למה זה לא נכון?

יואב קיש: כי היו דיונים פנימיים והנושאים האלה עלו.

צבי האוזר: ויש החלטה?

יואב קיש: אין.

צבי האוזר: א אני אומר שאתם לא יכולים לסחוב רגלים בהחלטה הזאת.

אורנה ברביבאי: זה לא רציני.

אורנה ברביבאי: יושבים פה ומתעסקים רק לא בעיקר.

יואב קיש: אני מבקש ממך להכין לי מכתב היום עם כל מה שאתה רוצה ואני אתן לך תשובה.

צבי האוזר: תיתן לנו תשובה מחר?

יואב קיש: אני מקווה שלרוב הדברים.

יואב קיש: אני לא יודע מה תכתוב לי.

יואב קיש: מחר אני אתן לך תשובה מתי אנחנו נחליט.

יואב קיש: אעשה הערכת מצב ואתן תשובה מתי נחליט.

יואב קיש: אם יש עוד דברים שאתה רוצה לדעת עליהם, תפנה אלי ואני מבטיח לטפל.

יאיר גולן: אני רוצה להתייחס לכמה דברים.

יאיר גולן: עברתי בהזדמנות נכבדה זו על כל הדו"ח של משרד הבריאות ואני מבקש לשפר את הדו"ח באופן הבא, שלא רק יכלול את מה נוסף ב-24 שעות האחרונות ואת הטוטל, אלא גם יציג גרפים של התפתחות כדי שנוכל ללמוד על המגמה של התפתחות המחלה.

יאיר גולן: אני חושב שזה יעזור למשרד הבריאות ויעזור גם לנו.

יואב קיש: אם היושב-ראש יבקש את זה, תסגרו את זה.

יאיר גולן: זו הצעת ייעול.

יואב קיש: אני לא מכיר את הדו"ח ואני לא יודע איך.

יאיר גולן: אני מציע את זה, אתה סגן השר ואני מציע להעביר את זה הלאה ולשפר את הדו"ח.

יאיר גולן: דבר שני, משך המענה עומד עדיין על 9 דקות ו-20 שניות.

יאיר גולן: זה אמנם שיפור קל מלפני חודש, אבל גם בדו"ח מצוין שחלה התדרדרות.

צבי האוזר: זה לא נכון.

צבי האוזר: 3 דקות ו-10 שניות.

צבי האוזר: אתה לא רואה את הדו"ח האחרון.

יאיר גולן: העיר על זה יושב-ראש הוועדה בביקור שלנו בפיקוד העורף שנכון לעבור מגדודי פיקוד העורף לכוח אדם קבוע כדי שלא תהיינה העליות והירידות אחרי שיפור אלא לייצר כוח אדם קבוע שישתפר לאורך זמן ולא יהיה נתון למחזוריות הגיוס של אנשי מילואים שעומדת על שלושה שבועות.

יאיר גולן: המענה הראשוני של פיקוד העורף היה נכון, לדעתי נכון לעבור היום למענה קבע.

יואב קיש: אתה צודק.

יואב קיש: זה כבר קרה.

יואב קיש: לפי מה שאני מכיר עברנו למוקד תפעולי אזרחי.

יאיר גולן: זה לא מה שמצוין בדו"ח.

צבי האוזר: בדוח כתוב 3 דקות ו-10 שניות.

יואב קיש: יש שיפור משמעותי בשבוע האחרון, זה חלק מהמהלך שנעשה.

יואב קיש: אני לא מספיק מכיר ואני נזהר לומר פה משהו שאני לא יודע.

יואב קיש: נשמע את זה מהנציגים.

יאיר גולן: דבר נוסף, שעמדנו עליו במפגשים הקודמים, נדרשת הצגת נתונים יותר ברורה לגבי יעילות מערך החקירה האפידמיולוגי.

יאיר גולן: זיהינו את זה בעבר כנקודת תורפה ונכון לדווח לוועדה איך טופלה נקודת התורפה הזו?

יאיר גולן: איפה אנחנו עומדים בנושא הזה היום?

יאיר גולן: לי עדיין לא ברור אם חל שיפור משמעותי במערך הזה והאם אנחנו במצב יותר טוב.

יאיר גולן: שתי הערות נוספות, מבחינת כמות חולים אנחנו לא במקום טוב אבל יש מדינות גרועות מאתנו, אם הבנתי נכון, אנחנו במצב החמור בעולם פר קפיטה.

יאיר גולן: אני מדבר על מספר חולים פר מיליון איש.

יואב קיש: אנחנו במקום הראשון או השני מבחינת פר קפיטה.

יאיר גולן: עברתי על הדו"ח העולמי, העדכני, נראה לי שהמצב קצת יותר טוב, אבל בסדר.

אורנה ברביבאי: ראש הממשלה אמר שאנחנו מתקרבים.

אורנה ברביבאי: אמרת את זה לראש הממשלה או שזה חשאי?

אורנה ברביבאי: שאנחנו הכי גבוהים בתחלואה.

אורנה ברביבאי: נראה כאילו אנחנו הכי טובים בעולם.

יאיר גולן: אני אבדוק את עצמי פעם נוספת, בכל מקרה זה לא רק פר קפיטה מבחינת כמות חולים וטוטל, אלא גם כמה חולים קשה ובמצב קריטי, שזה הנתון היותר משמעותי, כי חולים בסך הכול זה לא הדבר המטריד ביותר.

יאיר גולן: דבר אחרון, כשמזמנים אותנו לדיון כאן, אדוני היושב-ראש, אם יש מטרות תקשורתיות ביניכם שיהיה לכם בהצלחה, חבל להטריד אותנו בעניין הזה.

יואב קיש: ממש לא.

יואב קיש: אני מודה שלא ציפיתי לכזה דיון, אבל כשמתנהלים ככה אני לא יכול לשתוק.

יואב סגלוביץ': נקודה נוספת, הסיפור שלוקח זמן להשגה.

יואב סגלוביץ': בזמנו זה אחד הדברים שבמהלך חקיקת החוק עלה שהזמן ארוך.

יואב קיש: יש שני סוגי הסגות, יש הודעה שאומרת שאתה ביום זה וזה בין השעה הזו לזו היית בקרבת חולה מאומת.

יואב קיש: אז יש אנשים שאומרים שבזמן הזה ישנו, היו לבד בבית, היו במשרד או באוטו ואז בעצם הם משתחררים על סמך תצהיר אישי.

יואב קיש: בהתחלה, בגלל שהיו כמויות מאוד גדולות, לא היינו ערוכים מספיק באותה נקודת זמן, הדבר הזה הרבה יותר טוב.

יואב קיש: בכל המענים ובשאר הדברים אנחנו במקום הרבה יותר טוב בעניין הזה.

יואב קיש: נכון שלא הערכנו ולא היינו מספיק מוכנים בשריקה לאירוע הראשון עצמו.

יואב קיש: יש הסגות מסוג אחר, שאומרות אמנם לא הייתי לבד אבל הייתי עם עוד ארבעה אנשים שאף אחד מהם לא קיבל.

יואב קיש: זו מערכת שבודקת את ההסגות האלה ולוקח לה יותר זמן, שם אני לא מכיר את הזמנים.

יואב קיש: בקו הראשון המענה קצר באופן משמעותי, שם רוב ההסגות.

יואב קיש: בקו השני אני צריך לבדוק את הנתונים.

אוריאל בוסו: לגבי ההתקנה של מגן 2, תלינו הרבה תקוות באפליקציה ואני רואה את כמות ההתקנות ואת כמות ההסרות.

צבי האוזר: זה הנושא הנוסף שרצינו לדבר עליו.

צבי האוזר: לפני כן, הייתי מבקש התייחסות של משרד המודיעין לשאלת קיצור תקופת הבידוד.

צבי האוזר: רונן הרלינג בבקשה.

רונן הרלינג: אתמול ישב צוות שרים שהונחו בפניו כל חוות הדעת לגבי קיצור תקופת הבידוד.

רונן הרלינג: לא הייתה בפנינו חוות דעת.

רונן הרלינג: כלל משתתפי הצוות שרים טען שאין קשר בין הארכת הסמכת השב"כ וההסתייעות השב"כ ב-21 יום נוספים לבין קיצור תקופת הבידוד.

רונן הרלינג: שר המודיעין אלי כהן ביקש להתייחס לעניין וביקש לזרז את חוות הדעת בנושא קיצור הבידוד מ-14 יום ל-12 יום.

רונן הרלינג: משרד הבריאות התחייב לזרז ולעשות כל מאמץ לשים בפני צוות השרים ובכלל, את חוות הדעת המקצועית רפואית שנוגעת לקיצור משך הבידוד.

רונן הרלינג: צוות השרים המליץ פה אחד להאריך את הסמכת השב"כ ב-21 ימים נוספים ללא קשר לקיצור חובת הבידוד.

צבי האוזר: מה עמדת שר המודיעין לעניין הקיצור?

רונן הרלינג: הוא ביקש לזרז ככל הניתן את הנחת חוות הדעת המקצועית בעניין כדי שיוכל לקבל החלטה.

צבי האוזר: זאת אומרת שהפרסומים כפי שפורסמו, עם ציטטות ישירות מפיו שהוא תומך בקיצור, הם אינם נכונים?

רונן הרלינג: ברמה הכלכלית, כפי שעלה בדיון הזה, שר המודיעין הביע את עמדתו שהוא חושב שנכון יהיה לקצר.

רונן הרלינג: יחד עם זאת, במהלך הדיון עלה בעיקר ממשרד הבריאות, שמדובר בנושא מקצועי שצריך לקבל חוות דעת מקצועית ולבסוף השר, כמו שאר השרים בדיון בצוות השרים, הסכים להמתין ולקבל את חוות הדעת המקצועית.

רונן הרלינג: למרות שהשר בהחלט חושב שניתן לקצר מ-14 יום ל-12 יום, זה נראה בעיניו סביר הוא חושב שבימים ה-13 וה- 14 התסמינים מופיעים הרבה פחות.

רונן הרלינג: אבל כמובן זה עניין מקצועי לכן נמתין לחוות הדעת המקצועית של המשרד.

צבי האוזר: אבל האם עמדת משרד המודיעין היא שמומלץ לשקול לקצר?

צבי האוזר: האם זו עמדה פרטית של השר?

רונן הרלינג: משרד המודיעין אינו הגורם המקצועי שיכול להמליץ על נושא שהוא אפידמיולוגי מקצועי לחלוטין.

יאיר גולן: למה חוקרים פה את עמדת שר המודיעין?

צבי האוזר: השר לענייני מודיעין הוא השר שמונה על ידי הממשלה כאחראי על נושא איכוני השב"כ.

צבי האוזר: המשרד לענייני מודיעין שוקל את השימוש או ההסתייעות באיכוני שב"כ בראייה כוללת.

צבי האוזר: הוא כולל גם את הנתון המרכזי של היקף המבודדים.

יאיר גולן: מה הוא מוסמך להגיד?

יאיר גולן: מה זה רלוונטי?

צבי האוזר: חבר הכנסת גולן אני מבקש לכבד את שאלותיי כפי שאני מכבד את שאלותיך.

יאיר גולן: תסלח לי, אתה גורר אותנו כאן למופע לא מכובד, שאנחנו לא מבינים מה אנחנו עושים פה.

יאיר גולן: אני מרגיש כסטטיסט בשיח שאתה מנהל מול סגן השר.

יאיר גולן: יש פה עוד עשרה נושאים שאפשר לדבר עליהם, לצעוק עליהם ולהתווכח עליהם.

יאיר גולן: שמעתי אותך אתמול בלילה בשיחה עם אייכלר, שאלת שאלה רצינית, אבל השיח הקולני והלא מכובד שהיה ביניכם, אני חושב שהוא מיותר.

יאיר גולן: אל תשתף אותנו באירועים לא מכובדים מהסוג הזה.

יאיר גולן: מספיק שאתה מעיר לי על דברים לא מכובדים.

צבי האוזר: חבר הכנסת גולן, מותר לי להעיר לך כל דבר, לרבות ההתבטאויות העכשוויות שלך שהן אינן מכובדות.

צבי האוזר: אם אינך מעוניין להשתתף כאן אתה מוזמן לעזוב אותנו, אין לך חובה להשתתף.

צבי האוזר: אל תחלק לי ציונים בבקשה ואני לא אחלק לך.

צבי האוזר: שאלתי את מנכ"ל המשרד, כדי להבין אם עמדת משרד המודיעין היא עמדה רשמית של משרד המודיעין או עמדה פרטית של השר.

צבי האוזר: הדברים פורסמו, השר נתן לעמדתו ביטוי נרחב ואני רוצה להבין אם מדובר בראיה כלכלית כוללת ומגובשת, או לא.

צבי האוזר: ברור לי שממתינים לחוות הדעת המקצועית בנושא הבריאותי.

צבי האוזר: אבל ככלל, מה העמדה של המשרד בנושא הזה?

רונן הרלינג: כמו שאמרתי, משרד המודיעין אינו אמון על מתן חוות דעת בעניינים רפואיים.

רונן הרלינג: עמדת השר כפי שפורסמה, העמדה מקצועית, לי כמנכ"ל משרד המודיעין והאחריות שניתנה לי היא לתחלל את תפיסת ההפעלה ואת המאמץ להקמת מענה אזרחי חלופי לפעולת השב"כ בקורונה ובזה אני עוסק ברמה המקצועית.

רונן הרלינג: אני לא יוכל להביע חוות דעת מקצועית לנושא קיצור ימי בידוד, זהו נושא מקצועי בריאותי ללא כחל וסרק.

רונן הרלינג: אני חושב, כמו בסיכום צוות השרים, כדאי שכמה שיותר מהר תתגבש חוות דעת כזו ותונח בפנינו כדי שנוכל להביע עמדה מקצועית של משרד המודיעין בעניין.

יואב קיש: אני מתנצל שאני צריך ללכת לוועדת חוקה, אני גם מתנצל על ההתפרצות שלי.

צבי האוזר: ואני מתנצל על ההתפרצות שלי.

יואב קיש: שנינו חרגנו.

יואב קיש: אתה צודק.

יואב קיש: אני מקבל את ההערה של חבר הכנסת יאיר גולן, אני חושב שזה לא קשור לגברים או נשים, לפי הערתה של חברת הכנסת ברביבאי.

אורנה ברביבאי: אבל זה בדרך כלל קורה לכם.

יואב קיש: תודה.

צבי האוזר: נציג המל"ל רפי מירון בבקשה.

צבי האוזר: הייתי רוצה לדעת האם יש עמדה בנושא של המל"ל או של משרד ראש הממשלה או של ראש הממשלה?

רפי מירון: העמדה שלנו היא ששתי הסוגיות האלה הן סוגיות נפרדות.

רפי מירון: אנחנו חושבים שצריך, כמו שאמרת, לאזן בין הצרכים הרפואיים לבין המשמעויות הכלכליות.

רפי מירון: אנחנו ממתינים למשרד הבריאות שעוסק כרגע בסוגיה ויציג עמדה מאוזנת כמובן, לשיקול דעת הוועדה.

צבי האוזר: זאת אומרת עמדת משרד הבריאות אמורה לשקלל גם את הנזק הכלכלי מנקודת מבטכם?

רפי מירון: מאחר ומשרד הבריאות הוא חלק מהזרוע הממשלתית, אני משוכנע שייקח בחשבון את כל ההיבטים הרלוונטיים כמו כל ארגון ממשלתי, כמו שעושה את זה כל משרד שמקבל לפניו סוגיות שהן בעלות ראייה רחבה, הוא יסתכל על כל ההיבטים, כמובן מנקודת המבט שלו.

רפי מירון: המל"ל גם עוסק באותה ראיה ואני רואה שגם לוועדה יש רצון לאזן בין ההיבטים השונים בצורה לגיטימית לחלוטין.

צבי האוזר: מנקודת מבטכם הגורם המוסמך לתחלל בין השיקולים הבריאותיים לשיקולים הכלכליים בהינתן שחצי מיליון ישראלים מבודדים בחמישה שבועות, הוא משרד הבריאות?

צבי האוזר: הוא הגורם האמור לתחלל.

צבי האוזר: האם זה המשרד או פרויקטור הקורונה?

רפי מירון: לא רק המשרד.

רפי מירון: הממשלה הסמיכה צוות שרים לעסוק בסוגיה.

רפי מירון: צוות השרים בסופו של דבר משקלל את כלל ההיבטים ומגיש את ההמלצות לממשלה.

רפי מירון: משרד הבריאות, גם הוא כמשרד רואה לא רק את הפן הבריאותי, אלא גם היבטים נוספים והוא משתתף בדיון, הדיון פתוח ועוסק בכלל ההיבטים.

רפי מירון: לכל הגופים המעורבים בתהליך יש אחריות.

צבי האוזר: כפי שהמל"ל רואה את הפרוצדורה, הצט"מ צריך להתכנס, נשמע מחר עוד כמה זמן יתכנס ויקבל החלטה, הוא ימליץ למשרד הבריאות, משרד הבריאות יצטרך לקיים דיונים פנימיים לשקלל גם את הנושאים הכלכליים, הוא ימליץ לוועדת השרים וועדת השרים תמליץ לממשלה.

צבי האוזר: זאת הפרוצדורה כפי שעולה מהדברים שלך?

רפי מירון: צוות השרים, לא ועדת השרים.

צבי האוזר: תוך כמה זמן להערכתך תתקבל החלטה בגמירות דעת?

צבי האוזר: האם הקצבתם לנושא זמן?

רפי מירון: לא הגדרנו את לוחות הזמנים.

רפי מירון: משרד הבריאות כפי שנציגו הסביר, מודע לסוגיה.

רפי מירון: אתה בוודאי חיממת את הנושא מאוד ואני בטוח שמשרד הבריאות ייקח בחשבון את כל השיקולים שהעלית, כולל לוחות הזמנים.

צבי האוזר: האם בכוונתכם להקציב זמן לתהליך הזה?

רפי מירון: לא עסקנו כרגע בהקצאת זמן.

רפי מירון: נבוא בשיח עם משרד הבריאות.

רפי מירון: אני בטוח שלכולנו יש את אותו רצון להגיע להחלטות הנכונות בפרק הזמן המינימאלי.

רפי מירון: אני יודע שהצט"מ עוסק בזה ומן הסתם הדיון שהיה כאן היום יזרז ויבהיר את הדחיפות של קבלת ההחלטה בעניין.

צבי האוזר: תודה.

צבי האוזר: נעבור לגל אסף ממשרד האוצר.

צבי האוזר: האם יש עמדה של משרד האוצר בנושא בקיצור בשים לב לעבודה שבחמישה שבועות הראשונים כחצי מיליון ישראלים נכנסו לבידוד?

גל אסף: באגף התקציבים אני הוא זה שאחראי על הנושאים הביטחוניים, לא ידענו שנדרש להביא עמדה כזאת לדיון.

גל אסף: ככל שיש עמדה כזאת אני אדע להביא אותה לדיון.

גל אסף: אני לא יכול להביא אותה כרגע.

אורנה ברביבאי: זה לא ברור לך שככל שמקצרים זה יותר זול משק?

אורנה ברביבאי: שמחזירים אנשים לשוק העבודה?

גל אסף: זה ברור לחלוטין שיש עלות כלכלית לבידוד.

גל אסף: אני אומר שאני לא הגורם שאמון על זה.

גל אסף: אני מסתכל על זה מהזווית של תקציב הביטחון ולא מהזווית של תקציב המשק.

צבי האוזר: האם מישהו באוצר עושה עבודה באשר לעלות המשקית של היקף ימי הבידוד והתוצאה הכלכלית בהינתן שהבידוד יקוצר ביומיים?

גל אסף: יש עבודות שאומדות את העלות הכלכלית של הבידוד.

גל אסף: זו לא עבודה שעשיתי ולא עבודה שאני אמון להציגה.

גל אסף: לא ידענו שצריך להציג את זה.

צבי האוזר: אני אשמח שלדיון הבא יישלח הנציג הרלוונטי שעוסק בזה באגף התקציבים.

צבי האוזר: תודה.

צבי האוזר: אני רוצה לעבור לנציגי מכון גרטנר.

צבי האוזר: ד"ר עמית הופרט ותא"ל יורם חמו, בבקשה.

ד"ר עמית הופרט: אם קיצור הבידוד יעלה בסופו של דבר את כמות התחלואה, זה יעלה למשק יותר.

אורנה ברביבאי: זה ברור, אבל ההנחה היא שאנחנו רוצים לדעת האם אחרי 12 יום הסבירות להדבקה יורדת באופן כזה שהיא לא מסכנת את הציבור, אנחנו לא רוצים לסכן את הציבור.

צבי האוזר: האם יש לכם נתונים באשר להדבקה או לתסמינים ביום ה-13 וה-14?

תא"ל יורם חמו: זו שאלה עם הרבה פנים, דברים שקשורים להיבטים כלכליים, פסיכולוגיים, רפואיים.

תא"ל יורם חמו: אני יכול להתייחס להיבט אחד, אם אתה מנסה להעריך מה אתה מפסיד בקיצור בידוד, כי מה אתה מרוויח תעשה דיון לחוד, אז אפשר להגיד שאם אתה לא מתערב בכלל, בערך 10% מההדבקות קורות אחרי היום ה-12.

תא"ל יורם חמו: גם על זה אפשר להתווכח כמה זה בדיוק, יש נתונים שונים.

תא"ל יורם חמו: צריך להבין מה זה 10%.

תא"ל יורם חמו: היום, כשאתה מכניס בן אדם לבידוד אז חלק מהאנשים אתה לא מכניס כי אתה לא מגיע אליהם וגם את אלה שאתה מכניס לבידוד אתה מכניס ביום החמישי, השישי או השביעי, אתה לא מכניס אותם ביום אפס.

תא"ל יורם חמו: לכן, להפסיד 10% מהזנב של הבידודים זה להפסיד כ-15%-20% מהתועלת של הבידוד.

תא"ל יורם חמו: אמרת בעצמך שזה בערך רבע מזמן הבידוד, אז בגלל שאלה היומיים האחרונים יוצא שההשפעה זה של פחותה.

תא"ל יורם חמו: להתחיל להתווכח מה ההשפעה המערכתית של זה, זה תלוי בעוד פרמטרים ואני לא יודע אם הוועדה זה המקום הנכון, אבל אני אגיד בקיצור ואם תרצה אפשר יהיה להרחיב.

תא"ל יורם חמו: למשל, מה הסיכוי שחולה שיושב בבית, שלא מצאנו אותו, מה הסיכוי שאנחנו מגלים אותו?

תא"ל יורם חמו: זאת אומרת שהוא בא להיבדק ואנחנו בודקים ומגלים אותו.

תא"ל יורם חמו: ככל שהמצב שלך יותר טוב בכיסוי החקירות, בסיכויי הגילוי וכו', אז ההשפעה המערכתית של אותו זנב שהפסדת, קטנה והפוך.

תא"ל יורם חמו: באופן כללי, אם הביצועים בקטיעת שרשראות היו טובים, אז ההשפעה של הזנב הזה יותר קטנה וכשהם פחות טובים ההשפעה יותר גדולה.

תא"ל יורם חמו: אם אני מנסה לסכם את הנקודה, קיצור ל-12 מוריד כחמישית או שישית מהתועלת של הבידוד שיש היום.

תא"ל יורם חמו: אני לא נכנס לדיון אם זה שווה או לא שווה, אני מסתפק להגיד את זה ולומר עיקרון שאני חשוב שהוא חשוב סביב הדיון שלכם עכשיו ולעתיד.

תא"ל יורם חמו: אפשר לדבר על מה זה עושה למקדם ההדבקה.

תא"ל יורם חמו: ההשפעה הזאת שונה במצב הנוכחי של קצב תחלואה גבוה, כ-1,500-2,000 חולים ביום ובמצב נמוך.

תא"ל יורם חמו: אתה מוטרד מהשיקול המשקי, נגיד שהמצב לא טוב ואתה יכול להקטין את ההדבקות בשתי דרכים אלטרנטיביות, אחת להאריך את הבידודים והשנייה להכביד את העול במקום אחר, מערכת החינוך, מסעדות ועוד.

תא"ל יורם חמו: אם אתה נוקט בשיטה השנייה, משלמים את המחיר כל האנשים, גם אלה שחולים וגם אלה שלא חולים.

תא"ל יורם חמו: אם אין בית ספר, אז אף אחד לא הולך לבית ספר.

תא"ל יורם חמו: לעומת זאת, העלות של הבידודים מבחינה משקית קטנה יותר כשיש מעט חולים וגדולה יותר כשיש הרבה חולים.

תא"ל יורם חמו: זה די ברור כי אתה מודד לא רק חולים, אבל כשיש הרבה חולים יש הרבה מגעים ואתה מבודד אותם.

תא"ל יורם חמו: המסקנה מהדבר הזה, חשוב לי להגיד בראייה קדימה, המסקנה היא שהאיזון משתנה כתלות בהיקף התחלואה.

תא"ל יורם חמו: מה שיכול להיות נכון היום לעשות ואני לא מתווכח אם זה נכון או לא נכון ולא אומר עמדה חד משמעית, הוא נהיה לא נכון כשהקצב נמוך.

תא"ל יורם חמו: כשהקצב נמוך נקודת האיזון יותר לכיוון של הכבדת הבידודים ולתת הקלות אחרות במקומות יותר נכונים למשק.

תא"ל יורם חמו: בהיקף גדול זה הפוך.

תא"ל יורם חמו: הנטייה שלך לרצות לקצר היא מובנת, אני רוצה להגיד לך שאם הקצב ירד, תצטרך להעלות שוב, גם אם תקצר היום.

צבי האוזר: אני מסכים עם זה לחלוטין ובאותו מודל שדיברנו, על כניסה של איכוני שב"כ כן או לא, בסוף יש איזונים.

צבי האוזר: אם יש 50,000 איש מבודדים, תלך ל-14 יום מלא, אם יש חצי מיליון מבודדים בחודש, תשקול לקצר.

תא"ל יורם חמו: אני לא מתווכח, רק אומר את הטיעון, שזה משתנה.

תא"ל יורם חמו: נקודת האיזון יכולה להשתנות.

תא"ל יורם חמו: אם אני חוזר להתחלה, קיצור ביומיים מוריד מתועלת הבידודים כמו שהיא היום בין חמישית לשישית.

תא"ל יורם חמו: אפשר להיכנס לזה יותר, אבל זאת פחות או יותר הסקלה.

צבי האוזר: לדיון הזה זה מספיק.

צבי האוזר: מה שנאמר על ידי סגן השר, גם על ידי נציג המל"ל ונציג משרד המודיעין, אנחנו רושמים לפנינו שנקבל מחר תשובה לגבי לוח הזמנים של קבלת ההחלטה.

צבי האוזר: נדמה לי שגם ההחלטה היא לא לקצר או כן לקצר, היא צריכה להתקבל.

צבי האוזר: חוסר אחריות מתמשך לא לקבל החלטה, לדחות את זה בשים לב לעובדה שכן יש אפשרות או אופציה לקצר, כל יום שאנחנו ממתינים בהחלטה יש לזה מחירים גדולים.

צבי האוזר: אם בסוף יש החלטה לא לקצר אז לא קרה שום דבר.

צבי האוזר: אבל אם יש החלטה כן לקצר ויכלו לקבל אותה שבועיים לפני, אין ספק שזו פגיעה גם באנשים וגם במשק.

צבי האוזר: נסתפק בדברים האלה שלך ונודה לך.

צבי האוזר: אני רוצה לסכם את הסעיף הזה ולומר שנמתין לתשובה, יש לנו כ-21 יום לדון בבקשת הממשלה כפי שתגיע כנראה מחר ולפי היקף התשובה נקבע את עמדתנו.

צבי האוזר: משרד הבריאות צריך לקבל קודם את ההמלצה הרפואית של הצט"מ, אני מניח שמשרד האוצר ייתן את דעתו ובסופו של דבר צוות השרים יצטרך לקבל החלטה שמשקללת את נוסחת ניהול הסיכונים הבריאותית אל מול הפגיעה המשקית והפגיעה באדם עצמו.

צבי האוזר: אני מציע שלעניין מגן 2 נשמע את משרד הבריאות.

צבי האוזר: מנהלת פיתוח יישומון המגן שרית דשא, האם את יכולה לתת לנו עדכון מעבר למה שציינתם בדו"ח לעניין המגן?

צבי האוזר: אני אציין את מה שהוצג בפנינו בדו"ח בסוף השבוע האחרון, היה קמפיין של יומיים בטלוויזיה בעלות של 500,000 שקל, הוצאו מההשקה כמיליון וחצי שקל על קמפיין הוראות בדיגיטלי ולאור תוצאות מאכזבות של קמפיין ההורדות בטלוויזיה, כאשר נוצר רושם של עשרות רבות יותר מהעבר הוחלט על עצירת הקמפיין לביצוע הערכת מצב.

צבי האוזר: נתתם דעתכם על סיבות שנמצאו להסרת ההתקנה.

צבי האוזר: ציינתם צריכה גבוהה של הסוללה, שזו הייתה בעיה ידועה.

צבי האוזר: ציינתם תהליך הרשמה ארוך, המשתמש מתבקש לאשר גישה למספר אפשרויות ולתת הרשאות מעבר לשמונה מסכי התקנה באנדרואיד ו-12 מסכי IOS, לא היה צריך לחכות לדו"ח שלנו אני מניח שכשפיתחתם את האפליקציה הבנתם שאתם מתמודדים עם 12 מסכים ב-IOS אז מדוע זה הושק כך אם אתם מניחים שזו בעיה?

צבי האוזר: האם לא ראיתם את הבעיה לפני כן?

צבי האוזר: הייתה גם בעיה של ריבוי התראות, נדמה שהעסק לא ממריא.

צבי האוזר: האם את יכולה לסבר את אוזנינו?

שרית דשא: כמו שאמרת, נושא הסוללה הוא נושא של מגבלה טכנולוגית של בלוטוס.

שרית דשא: זה נושא שנתקלו בו בכל האפליקציות שמתבססות על אותה טכנולוגיה בעולם ואין לו פתרון טכנולוגי.

שרית דשא: ברגע שאנחנו מתבססים על טכנולוגית בלוטוס שעובדת ברקע, זו המגבלה שהיא ידוע והצרנו עליה טרם עליית האפליקציה.

שרית דשא: לגבי ריבוי מסכים ברישום לאפליקציה, הדבר נבע מתוך רצון לשקיפות מול המשתמשים.

שרית דשא: למעשה עבור כל הרשאה שאנחנו מבקשים מהמשמשים אנחנו מבינים שיש תהליך שהוא ארוך מידי ואנחנו מתכננים כבר בתחילת שבוע הבא להשיק גרסת תיקונים ועדכונים שבה אנחנו מקצרים את התהליך.

שרית דשא: באופן מידי אנחנו מורידים שני מסכים ובקרוב נשיק גרסה שתיתן קיצור עוד יותר משמעותי.

שרית דשא: בנוסף אנחנו קשובים לציבור, קיבלנו את הדברים ובאותה גרסה אנחנו מכניסים עוד כמה ניואנסים, למשל בנושא הבלוטוס, הטכנולוגיה שצורכת סוללה, אנחנו מאשרים בצורה קלה, מדף הבית של האפליקציה, לסגור את הפונקציונאליות של הבלוטוס.

שרית דשא: כך שאם אני נמצאת בבית אני יכולה לכבות את רכיב הבלוטוס בתוך המגן כדי שלא יצרוך סוללה ולהדליק אותו רק כשיהיה צורך.

צבי האוזר: מה לגבי כל נושא של עצירת הקמפיין ומה יעלה בגורל אותו קמפיין?

צבי האוזר: אתם תעשו את התיקונים, בינתיים יש יותר הסרות מהתקנות.

צבי האוזר: בועז טמפלר, ראש לשכת הפרסום הממשלתי נמצא?

צבי האוזר: עינב שמרון נמצאת, סמנכ"לית הסברה ויחסים בין לאומיים, בבקשה.

עינב שמרון: שלום לכולכם.

עינב שמרון: השקענו 2 מיליון שקל וראינו שיש מתוך ה-100,000 שהתקינו את היישומון, 50,000 איש הסירו את היישומון.

עינב שמרון: ביקשתי לעצור את הקמפיין ולא להמשיך להוציא עוד 2 מיליון שקל כדי ללמוד מה היו הסיבות.

עינב שמרון: פנינו לגוגל באמצעות לפ"מ ולפ"מ נתנו לנו מספר סיבות שהיוו חסם ושגרמו לכמעט 50% להסיר אחרי שהתקינו את האפליקציה.

עינב שמרון: קבלנו את הממצאים של גוגל באמצעות לפ"מ ביום חמישי בערב ומה שהם אמרו שם, שאנשים הגיעו בשעה 14:00 ל-10% סוללה, שזה היה חסם אחד.

עינב שמרון: חסם נוסף היה שבאנדרואיד היו 8 מסכים עד שהתקינו את ההתקנה החדשה וב-IOS 12 מסכים, אז הם ביקשו לקצר את תהליך ההתקנה כי הרבה אנשים נשברו במהלך תהליך ההתקנה.

עינב שמרון: עלה גם החסם שאנשים לא רוצים להיכנס לבידוד, גם חסם של פרטיות וגם חסם של התראות.

עינב שמרון: יש אנשים שקבלו לא התראה על חולה, אלא התראה שהאפליקציה עובדת, כל כמה דקות.

עינב שמרון: זה שיגע אותם והם הורידו את זה.

עינב שמרון: העברתי את הממצאים בסוף השבוע האחרון לרונה קייזר שהיא אחראית על היישומון ואנחנו כבר נערכים לקמפיין חדש.

עינב שמרון: אני רק מחכה שיסיימו את התהליך של הייעול או שיפור האפליקציה.

עינב שמרון: נצא מחדש לתהליך פרסומי.

צבי האוזר: תודה רבה.

צבי האוזר: גם בנושא הזה נמשיך לעקוב.

צבי האוזר: מן הסתם נידרש אליו גם בדיון הבא.

צבי האוזר: יכול להיות שמעבר למסקנות הראשוניות משרד הבריאות יגיע לתובנות יותר ברורות.

צבי האוזר: אני מבין שהעצירה היא עצירה לצורך לימוד המצב ולצורך תיקון הדברים הדרושים תיקון וגיבוש אסטרטגיה חדשה.

אבי דיכטר: אני אשמח להעיר משהו.

אבי דיכטר: אני בניגוד עניינים, אלה השעות האחרונות שלי בבידוד.

אבי דיכטר: ההבדל בין מגן 2 למגן 1, הוא שאת מגן 2 עוזבים פי 2 יותר מהר, פי 2 אנשים.

אבי דיכטר: הסיבה די ברורה, אף אחד לא מופתע שהסיפור הזה לא תופס.

אבי דיכטר: אין מה לעשות, אצלנו בישראל אתה לא יכול להסתמך על וולונטאריות של אנשים שיעלו את מגן 2 או כל מגן אחר ואנחנו נטפס עד מגן 13 ו-14 עד שנבין שזה לא עובד.

אבי דיכטר: כשדיבר קודם סגן השר יואב קיש הוא אמר נתונים.

אבי דיכטר: אני מציע ללכת ולשים נתונים.

אבי דיכטר: כשאנחנו רואים את הנתונים בהמשך לגל הראשון זהו ספינת הדגל שמדינת ישראל יודעת באמצעותה לקחת את הדברים האלה בממדים שלא מכירים במקומות אחרים.

אבי דיכטר: אלא מה, בצדק רב אתה מעיר, הסיפור הזה של שגר ושכח, בידוד ושכח, זה לא דבר שיכול לעבוד עוד הרבה זמן.

אבי דיכטר: אתה מכניס מישהו לבידוד 14 יום או 12 ימים לא חשוב כמה ימים, זה 14 יום מהמועד בו הוא פגש את החולה שהוא לא ידע שהוא חולה .

אבי דיכטר: מאותו רגע אתה שומע ממשרד הבריאות מדיניות שאומרת שאין קשר בין הבידוד לבדיקה.

אבי דיכטר: הוא נזרק לבידוד עד יומו האחרון אם הוא עבר בדיקה או לא זה לא משפיע על הבידוד.

אבי דיכטר: זה נראה משהו שהוא לא סביר.

אבי דיכטר: לא יכול להיות ששום דבר ב-14 יום האלה לא יכול לקרות.

אבי דיכטר: אתה דברת על 12 יום, אני לא בטוח אם אלה 12 יום או עשרה ימים, אבל מה שחסר זה לחייב את משרד הבריאות לבצע בדיקה לאלה שנכנסים לבידוד, לדעתי בתום שבוע מהמפגש עם החולה, שיקבע משהו רפואי שנכון לעשותו.

אבי דיכטר: זו אוכלוסייה בסיכון, לא יוכל להיות שלא עושים שום דבר עם האוכלוסייה הזו.

אבי דיכטר: לדעתי בסוגיה הזו אנחנו מפספסים ויכול להיות שזה יהיה טריגר לקצר את הבידוד לאו דווקא ל-12 יום אולי אפשר לקצר לעשרה ימים או אם הבדיקה שלילית לקצר לשבוע.

אבי דיכטר: הסיפור הזה הוא לקונה וצריך לחייב את משרד הבריאות לתת תשובה מקצועית למה זה לא קורה.

צבי האוזר: תודה רבה.

צבי האוזר: רציתי למנות חברים כממלאי מקום ועדת משנה, אבל הם לא נמצאים.

צבי האוזר: אני אמנה בוועדה הבאה שהם יהיו.

צבי האוזר: תהיה לנו ועדה בזמן הקרוב ואני אשמח אם אנשים יתמנו.

אורנה ברביבאי: מה הבעיה לאשר אותם?

צבי האוזר: אני אאשר אותם רק בנוכחותם.

אורנה ברביבאי: במקום להיות עם תמריץ שהוועדות יתקיימו מוקדם ככל שניתן ויביאו תוצרים לטובת ועדת חוץ וביטחון, לא בניגוד, זה סתם למשוך זמן.

צבי האוזר: אני בעד.

צבי האוזר: אני אמנה אותם בנוכחותם.

צבי האוזר: אני גם בעד שאנשים ישתתפו בוועדה.

דפנה סידס כהן: מבחינה תקנונית, תעיר לנו היועצת המשפטית לוועדה, הודענו שההצבעה תהיה בתחילת הדיון.

צבי האוזר: אני אשקול את זה מבחינה תקנונית.

צבי האוזר: יושב-ראש הוועדה יכול להחליט מה סדר הדיון.

צבי האוזר: תודה רבה לכולם הישיבה נעולה.